16.6.2023
RO
Jurnalul Oficial al Uniunii Europene
C 214/85 Miercuri, 18 ianuarie 2023
14. subliniază că războiul de agresiune ilegal, nejustificat și neprovocat împotriva Ucrainei a avut un impact enorm asupra securității alimentare mondiale, având în vedere că Ucraina este al cincilea exportator de cereale din lume;
15.
se arată extrem de îngrijorat de siguranța instalațiilor nucleare din Ucraina, aflate în pericol constant de a fi ținta tirurilor de artilerie; invită UE, statele membre și comunitatea internațională să creeze zone de siguranță în jurul acestor instalații nucleare;
Consolidarea politicilor, a instrumentelor și a diplomației UE pentru a apăra și promova drepturile omului și democrația în lume IVCDCI – Europa globală și programul tematic „Drepturile omului și democrația”
16.
solicită UE să reflecteze asupra modului de promovare și de aplicare optimă a unei abordări bazate pe drepturile omului în toate instrumentele și strategiile UE, pentru a consolida politica externă a UE în domeniul drepturilor omului și a se adapta la situația geopolitică în evoluție și a o modela; subliniază că IVCDCI – Europa globală, inclusiv programul său tematic „Drepturile omului și democrația”, reprezintă unul dintre principalele instrumente de care dispune UE pentru a îmbunătăți situația drepturilor omului în lume și pentru a contribui la promovarea unor societăți reziliente, favorabile incluziunii și democratice, combătând totodată influența regimurilor autoritare; remarcă faptul că implicarea actorilor societății civile locale este vitală pentru apărarea drepturilor omului și a democrației în țările lor și își reiterează apelul de a-i implica pe deplin în toate activitățile externe pertinente desfășurate de UE; salută, în acest sens, asistența neprețuită acordată în prezent organizațiilor societății civile și activiștilor din întreaga lume în cadrul programului tematic privind drepturile omului și democrația al IVCDCI – Europa globală și în cadrul Fondului European pentru Democrație; evidențiază importanța pe care IVCDCI – Europa globală o acordă promovării drepturilor omului și a democrației în relația cu parteneri strategici internaționali și locali, printre altele prin misiunile UE de observare a alegerilor; subliniază rolul Parlamentului în procesul de programare a instrumentului și invită Comisia și SEAE să îmbunătățească comunicarea tuturor informațiilor pertinente în timp util, pentru a-i permite Parlamentului să își joace rolul consacrat în tratate, în special în cadrul dialogurilor geopolitice la nivel înalt cu Comisia; invită Comisia și SEAE să intre în dialog cu Parlamentul pentru a asigura îmbunătățiri în această privință;
17. subliniază că este important să se planifice pe termen lung și să se continue sprijinul pentru proiectele și inițiativele din cadrul IVCDCI – Europa globală, în special atunci când este vorba de regiuni afectate de conflicte, război și dezastre naturale; invită Comisia și SEAE să integreze sprijinul pentru democrație ca prioritate transversală în toate programele tematice și geografice ale IVCDCI – Europa globală;
18.
solicită din nou o transparență mai mare a dispozițiilor legate de drepturile omului în acordurile de finanțare în cadrul IVCDCI – Europa globală și o precizare a mecanismului și a criteriilor de suspendare a acestor acorduri în cazul unei încălcări a drepturilor omului, a principiilor democratice sau a statului de drept, precum și în cazuri grave de corupție; solicită Comisiei să se abțină de la a acorda sprijin bugetar guvernelor țărilor terțe ca modalitate operațională pentru cooperarea cu țări în care drepturile omului sunt încălcate pe scară largă și apărătorii drepturilor omului sunt reprimați;
Reprezentantul special al UE pentru drepturile omului
19.
susține pe deplin activitatea reprezentantului special al UE (RSUE) pentru drepturile omului în apărarea și promovarea drepturilor omului în lume prin interacțiunea cu țări terțe și cooperarea cu parteneri cu aceeași viziune, precum și rolul său important în consolidarea eficienței politicilor UE în domeniul drepturilor omului prin eforturi de sporire a coerenței acestora; subliniază necesitatea unei cooperări strânse între RSUE pentru drepturile omului și alți RSUE din țări și regiuni, pentru a îmbunătăți și mai mult această coerență și solicită o mai mare vizibilitate a rolului RSUE pentru drepturile omului; subliniază că este important ca RSUE pentru drepturile omului să continue să coopereze cu organizațiile internaționale, inclusiv cu ONU și cu raportorii săi speciali numiți de Consiliul ONU pentru Drepturile Omului, precum și cu reprezentanți sau trimiși din alte țări responsabili cu drepturile omului; solicită RSUE să se implice public mai mult în ceea ce privește apărătorii drepturilor omului și să coopereze îndeaproape cu organizațiile societății civile și cu apărătorii drepturilor omului de la nivelul UE și de la nivel național; subliniază că este important ca RSUE pentru situații naționale și regionale să colaboreze cu autoritățile naționale în ceea ce privește protecția drepturilor omului și cazurile individuale; încurajează RSUE pentru drepturile omului să continue eforturile diplomatice pentru a mări sprijinul UE pentru dreptul internațional umanitar și justiția internațională;